নোয়াখালীর কোম্পানীগঞ্জের ছেলে বিনোদ শেফ পেশায় আসা আর এতদূর যাবার গল্পটা নিজেই জানালেন, “ভার্সিটির বন্ধুদের নিয়ে বেইলি রোডের একটি রেস্টুরেন্টে গেলাম, খাবার শেষে শেফকে কিচেনের বাইরে দেখে বললাম, ‘কি বানিয়েছো এটা? আমি এর চেয়ে ভালো বানাতে পারবো।’ খাবারটি ছিল চাইনিজ ভেজিটেবল। শেফ আমাকে বললো, ‘চলো কিচেনে।’ গেলাম অহংকার করে। কিন্তু পারলাম না কিছুই, সবাই এটা নিয়ে হাসাহাসি করলো। নিজে লজ্জা পেলেও বন্ধুদের অনেকেই আমার পড়ালেখায় অনীহা দেখে সেদিন পরামর্শ দিল হোটেল ম্যানেজমেন্টে এক বছরের কোর্স করার জন্য। এর কিছুদিন বাদে গুলশানের একটি রেস্টুরেন্ট, নাম ক্যানারি পার্কে গেলাম একটা দাওয়াতে। গিয়ে মুগ্ধ হলাম তাদের সাজসজ্জায়, জিজ্ঞেস করে ফেললাম তাদের, ‘এ ডিজাইন কার করা? কর্তৃপক্ষ বললো, ‘আমাদের দেশের বাইরের শেফ এসে এমন করতে পরিকল্পনা দিলেন।’ আমি তার সঙ্গে কথা বলতে চাইলে তারা আমাকে সুযোগ দেয়, আধা ইংরেজি-বাংলায় তার থেকে জানতে চাইলাম, ‘শেফ হবার প্রয়োজনীয় শিক্ষা কোথায় পাওয়া যায়?’ শেফ জানালেন, ‘প্রত্যেক দেশেই পর্যটন কর্পোরেশনের অধীনে ইনস্টিটিউট থাকে, সেখানে খবর নাও।’